አዋሽ ባንክ ሁለት ቢሊዮን ብር በማትረፍ አዲስ ታሪክ ማስመዝገቡን ገለጸ
በሚቀጥለው ዓመት 25ኛ ዓመቱን የሚይዘው አዋሽ ባንክ በኢትዮጵያ የግል ባንኮች ታሪክ ከፍተኛ የሚባሉ የባንክ አገልግሎት አፈጻጸሞችን ማስመዝገቡንና የመሪነት ደረጃውን ማስቀጠሉን ገለጸ፡፡ ባንኩ በ2010 ሒሳብ ዓመት ሁለት ቢሊዮን ብር ማትረፉን ገልጿል፡፡ባንኩ ባደረገው ጠቅላላ ጉባዔ እንዳስታወቀው፣ በ2010 ሒሳብ ዓመት በተለያዩ የባንክ አገልግሎቶች ያገኘው ውጤት በግል ባንኮች ታሪክ ከፍተኛው የሚባል ነው፡፡ባንኩ አዳዲስ ታሪኮች አስመዝግቦበታል ተብሎ ከተገለጸው ውስጥ አንዱ ዓመታዊ የትርፍ መጠን ሲሆን፣ በሒሳብ ዓመቱ ከታክስ በፊት 1.96 ቢሊዮን ብር አትርፏል፡፡ እስከዛሬ በአገሪቱ የግል ባንክ እንቅስቃሴ ውስጥ ያልተመዘገበ ከፍተኛው ትርፍ ነው፡፡ አዋሽ ባለፈው ዓመት ከታክስ በፊት ካገኘው ትርፍ ከ650 ሚሊዮን ብር በላይ ብልጫ አለው፡፡በተቀማጭ ገንዘብ ረገድም ባንኮ ከሁሉም የግል ባንኮች በሰፊው ልዩነት ያሳየ አፈጻጸም ማሳየቱን፣ ኤልሲን ጨምሮ በ2010 ሒሳብ ዓመት የተቀማጭ ገንዘቡ መጠን 45.9 ቢሊዮን ብር መድረሱ ተመልክቷል፡፡ ይህም በአንድ ዓመት ብቻ የ13.1 ቢሊዮን ብር (40 በመቶ) ጭማሪ ያሳየ ሲሆን፣ ከፍተኛ የሚባል ስኬት እንደሆነ የባንኩ የዳይሬክተሮች ቦርድ ሪፖርት ላይ ተገልጿል፡፡ባንኩ ከግል ባንኮች ቀዳሚ የሚያደርገው ነው ተብሎ የቀረበው ሌላው ማሳያ በሒሳብ ዓመቱ የሰጠው ብርድ ሲሆን፣ በ38 በመቶ ወይም በ8.07 ቢሊዮን ብር ጨምሮ 31.3 ቢሊዮን ብር መድረሱ ተጠቅሷል፡፡ከገቢ አንጻርም ቢሆን፣ ባንኩ ዓመታዊ ገቢውን በ1.7 ቢሊዮን ብር ወይም በ44 በመቶ በማሳደግ 5.4 ቢሊዮን ብር አድርሷል፡፡ይህ በእንዲህ እንዳለ የአዋሽ ባንክ ባለአክሲዮኖች በሚቀጥለው ዓመት አዳዲስ የቦርድ አባላትን ለመሰየም ከወዲሁ የዳይሬክተሮች ቦርድ አስመራጭ ኮሚቴ አባላትን መርጠዋል፡፡ ከፍተኛ ድምፅ በማግኘት የአስመራጭ ኮሚቴው አባላት ሆነው ከተመረጡት ውስጥ ታዋቂው ፖለቲከኛ መረራ ጉዲና (ዶ/ር) ይገኙበታል፡፡ በዚህ ምርጫ ሌላው ታዋቂ ፖለቲከኛ አቶ ቡልቻ ደመቅሳ ተወዳድረው የነበረ ቢሆንም፣ በቂ ድምፅ ባለማግኘታቸው በአስመራጭ ኮሚቴው ውስጥ ሊካተቱ አልቻሉም፡፡ በዚህ አስመራጭ ኮሚቴ ውስጥ የቀድሞ የባንኩ የዳይሬክተሮች ቦርድ ሰብሳቢ አቶ ወሌ ጉርሙም ተካትተዋል፡፡